Document ID: 32007R1319

UREDBA KOMISIJE (ES) št. 1319/2007
z dne 9. novembra 2007
o spremembi Priloge I k Uredbi Sveta (EGS) št. 2092/91 glede uporabe krme s parcel, ki so v prvem letu preusmeritve na ekološko kmetovanje
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (1) in zlasti druge alinee člena 13 Uredbe,
ob upoštevanju naslednjega:
(1)
Priloga I k Uredbi (EGS) št. 2092/91 določa, da se živali prehranjujejo predvsem s krmo, pridelano na domačem kmetijskem gospodarstvu, in pogosto uporabo pašnikov za rastlinojedce. Da bi izpolnili navedeno zahtevo, ekološki kmetje povečujejo svoja kmetijska gospodarstva, zlasti s kupovanjem ali najemom pašnikov in parcel s trajnimi krmnimi rastlinami.
(2)
V skladu z Uredbo Sveta (EGS) št. 2092/91 se za kupljeno ali najeto zemljišče, ki ni bilo obdelovano ekološko, zahteva obdobje preusmeritve na ekološko kmetovanje. Poleg tega tudi krmila, pridelana v prvem letu preusmeritve, ne veljajo za krmila iz faze preusmeritve in jih ni mogoče zlahka prodajati za uporabo pri konvencionalnem kmetovanju, saj je trg za takšne neekološke trajne krmne rastline zelo omejen.
(3)
Uporaba neekološko pridelanih krmil za rastlinojedce po 31. decembru 2007 ne bo več v skladu s točko 4.8(a) dela B Priloge I k Uredbi (EGS) št. 2092/91. Po tem datumu bo zelo težko izpolniti zahteve glede nadaljevanja paše ali uporabe zemljišča v prvem letu preusmeritve, ki ga je kmetijsko gospodarstvo kupilo ali najelo za svoje potrebe.
(4)
Zato je treba dovoliti vključitev določenega deleža krme, pridobljene s parcel v prvem letu preusmeritve, v skupno količino krme.
(5)
Uredbo (EGS) št. 2092/91 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem odbora, ustanovljenega s členom 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
V delu B Priloge I k Uredbi (EGS) št. 2092/91 se točka 4.4 nadomesti z naslednjim:
„4.4
Do 31. decembra 2008 lahko v povprečju do 50 % količine krme vsebuje krmila iz faze preusmeritve. Če krmila iz faze preusmeritve pridelujejo v enoti domačega kmetijskega gospodarstva, se ta odstotek lahko poveča na 80 %.
Od 1. januarja 2009 lahko v povprečju do 30 % količine krme vsebuje krmila iz faze preusmeritve. Če krmila iz faze preusmeritve pridelujejo v enoti domačega kmetijskega gospodarstva, se ta odstotek lahko poveča na 60 %.
Do 20 % skupne povprečne količine krmil za živali lahko izvira s paše ali je pridobljenih s trajnih pašnikov ali parcel s trajnimi krmnimi rastlinami v prvem letu preusmeritve, če so te površine del domačega kmetijskega gospodarstva in v zadnjih petih letih niso bile del ekološke proizvodne enote navedenega kmetijskega gospodarstva. Če se uporabljajo krmila iz faze preusmeritve in krmila, pridobljena s parcel v prvem letu preusmeritve, skupni delež takšnih krmil ne presega največjega možnega deleža iz prvega in drugega odstavka.
Te vrednosti se izračunavajo letno kot odstotek suhe snovi v krmi kmetijskega izvora.“
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. novembra 2007

Labels: 6